Hallgatói kommunikációs, magatartási és információs protokoll

Pécsi Tudományegyetem Közgazdaságtudományi Kar

*Az alábbi dokumentummal célunk, hogy segítsük a Kar hallgatóit a megfelelő kommunikáció használatában. A protokoll segít a hallgatóknak a megfelelő személyes és elektronikus kommunikáció elsajátításában az egyetemi közegben.*

# 1. Alapelvek

A Pécsi Tudományegyetem Közgazdaságtudományi Kar (továbbiakban PTE KTK vagy a Kar) hallgatói a Pécsiközgáz közösségének teljes jogú tagjai. E közösség részeként kiemelten fontos, hogy kommunikációjukban minden alkalommal vegyék figyelembe a Pécsi Tudományegyetem[Kommunikációs és Magatartási Kézikönyve alapelveit](https://adminisztracio.pte.hu/sites/pte.hu/files/files/Adminisztracio/Szabalyzatok_utasitasok/KoMaKe/magatartasikezikonyv20151001.pdf) (továbbiakban Kézikönyv).

A fenti dokumentummal egyetértésben a Kar célja, hogy a hallgatók kommunikációjából, magatartásából követhetőek legyenek az Egyetem alapvető stílusjegyei, értékei, amelyek a következők:

* tradíció, hagyományok tisztelete,
* határozottság,
* kifelé mutatott és elvállalt egység,
* munkavállalói együttműködés, kölcsönös tisztelet,
* innovációra való törekvés,
* pozitívumok hangsúlyozása,
* mások segítése,
* összegyetemi érdek erősítése.

# 2. Névhasználat, arculat, megjelenési és tartalmi irányelvek

*A Kar megnevezése a következő formákban használható:*

* **Pécsi Tudományegyetem Közgazdaságtudományi Kar** – hivatalos kommunikáció, sajtónyilatkozatok, külső féllel való írásos vagy szóbeli kommunikáció
* **PTE KTK** – kari vagy egyetemi belső kommunikációban, illetve ahol a rövidítés indokolt (pl. videóinterjúk feliratai esetében),
* **Pécsiközgáz** - egybeírva, nagybetűvel márkanévként megjelenítve a PTE KTK beiskolázási célú megjelenései, nyilatkozatai, hirdetései esetében használható ebben a formában a megadott logóval

# 3. Kommunikáció

A Kar működésének egyik kulcseleme a hatékonyság. E jellemző fenntartása és további javítása érdekében fontos, hogy a hallgatók is a lehető legmegfelelőbb formában tudjanak kommunikálni a vezetőség, oktatók felé, legyen szó akár személyes vagy írásos kommunikációról.

3.1 Belső kommunikáció

A PTE KTK belső kommunikációjának alapelvei az egyetemi alapelvekkel összhangban az alábbiak:

- Szóbeli és írásbeli kommunikáció esetén is a **maximális tisztelet megadás**a a másik fél számára a hierarchiában elfoglalt helytől függetlenül.

- A kommunikáció során minél inkább törekedni kell a **szakmai pontosságra, egzaktságra.**

- Elsődleges cél a **problémamegoldó típusú gondolkodás** kell, hogy legyen.

- A kommunikáció alapvető törekvése az **együttműködés,** amely az esetleges konfliktushelyzetekben kiemelt fontosságú.

- A hierarchiabeli eltérések esetén is a **maximális udvariasság és elemi tisztelet** elvárt mindkét féltől a másikkal szemben.

A fenti alapelvek szóbeli (beszélgetés és telefonbeszélgetés) és írásbeli (papír alapú, illetve elektronikus) kommunikáció esetén is érvényesek.

3.2 Kommunikáció e-mailben


A PTE KTK belső kommunikációjának jelentős része e-mail-en zajlik. Az e-mail-es kommunikáció esetén a Kar hallgatóitól az alábbi elvek betartása elvárt:

* Az oktatókkal történő e-mail váltás esetén mindenképpen a **hivatalos levelezési stílus** (megfelelő formai elemek és tárgyilagos fogalmazás használata, emellett emotikonok, bizalmaskodás mellőzése) az elvárt. Karon belül a formális kommunikáció alapelveit figyelembe véve megengedett a kötetlenebb stílus, de a küldő és fogadó fél, **hierarchiában elfoglalt helyére** figyelemmel kell lenni a levelezés során.
* Az e-mail **tárgya** a lehető legrövidebb, kb. **3-4 szó** és legyen lényegretörő.
* Az e-mail szövege mindig, **rövid információközlés** esetén is tartalmazza az alapvető udvariassági formulákat: köszönés és/vagy megszólítás név vagy titulus szerint, elköszönés, aláírás. Ehhez segítség lehet, hogy a kar weboldalán az összes oktatóról ,,Oktató” fül alatt megtalálható a teljes nevük, titulusuk, e-mail címük és egy bemutató szöveg munkásságukról.

Elkerülendő formulák és szóhasználat e-mail írásakor

* Oktatók helytelen megszólítása (pl.: Jó napot!)
* Kifogásolható tartalom (Nem releváns téma, tiszteletlen fogalmazás stb.)
* Komolytalan email cím (pl.: [yoda81@gmail.com](mailto:yoda81@gmail.com))
* Emojik, hangulatjelek használata
* Hosszú tárgy
* Helyesírási hibák, központozás és írásjelek hiánya
* Baráti hangvétel
* Helytelen elköszönés
* Aláírás és elérhetőségek feltűntetésének hiánya

*Példa a helyes e-mail írásra:*



# 4. Tanulmányi Információk

A hallgatók számára a hivatalos tanulmányi információk a NEPTUN rendszerében találhatóak. A NEPTUN felületein és a NEPTUN üzenetben kiküldött információk ismerete alapvető elvárás a hallgatótól.

Fontos információs pont lehet még a KTK honlapjának hallgatók aloldala (ktk.pte.hu/hallgatók).

Egyéb hallgatói felhívások (pályázatok, kari programok stb.) a KTK Facebook ([www.facebook.com/ptektk](http://www.facebook.com/ptektk)) és Instagram oldalán (instagram.com/pecsikozgaz/) jelennek meg, az aktuális gyakornoki felhívások, álláshirdetésekért az openup.pte.hu oldalt kell felkeresni.

Minden olyan kérdésben, amellyel kapcsolatban a hallgatók nem találnak információt a fenti felületeken, a Tanulmányi Osztályhoz kell fordulni. A **Tanulmányi Osztálytól** személyesen az Egyetemen belül, e-mailen vagy telefonon keresztül is lehet segítséget kérni. Ők a tanulmányokkal kapcsolatos kérdésben tudnak segíteni. Lehet ez szakváltás, kreditbeszámítás, ösztöndíjak vagy ha a Neptun rendszerén belül akad problémátok.

E-mail: [to@ktk.pte.hu](mailto:to@ktk.pte.hu)

Telefon: (72) 501 599

# 5. Hallgatói érdekképviselet, szabadidős programok

A HÖT, azaz a **Hallgatói Önkormányzati Testület** egy olyan hallgatói csoport, amely azért működik, hogy a hallgatóság mindennapi életét minél változatosabbá és könnyebbé tegye. Ha a Pécsiközgáz diákéletével, programokkal vagy oktatási ügyekkel kapcsolatban merül fel kérdés, akkor a HÖT csapata fog segíteni.

E-mail: [pecsikozgazhot@gmail.com](mailto:pecsikozgazhot@gmail.com)

FB: <https://www.facebook.com/pecsikozgaz>

Instagram: <https://www.instagram.com/ptektkhot>

# 6. Média és sajtókommunikáció

**Alapelvek**

A korrekt, megalapozott, sokrétű és a PTE KTK szellemiségéhez is illeszkedő kapcsolattartás a médiával kiemelt fontosságú feladat, ahogyan az a [PTE Média Kódexében](https://pte.hu/sites/pte.hu/files/page_attachment/2019-04/mediakodex071025.pdf) is kifejtésre kerül. A PTE Média Kódexben foglaltak maximális betartására a PTE KTK valamennyi hallgatójának és hallgatói szervezetének törekednie kell.

**Kapcsolat a sajtóval**

*1. Nyilatkozatok*

- A PTE KTK hallgatója jogosult nyilatkozni az őt érintő kérdésekről (pl. hallgatói élet, tanulmányi versenyek, díjak, kitüntetések, diákszervezetek stb.) A sajtómegkeresések (írott, kép-és hangfelvétel) esetén (amennyiben nem magánemberként, hanem a PTE KTK hallgatójaként nyilatkozik) a nyilatkozón **köteles betartani az Egyetem alapelveit** és az alábbiak alapján kell eljárnia:

-Nyilatkozata tartalmáért a nyilatkozó **teljes felelősséggel** tartozik.

-Minden nyilatkozatnál ügyelni kell arra, hogy az Egyetem és annak szervezeti egységei **pontos elnevezéssel** jelenjenek meg.

*2. Sajtónyilatkozat, nyilvánosságra hozatal alapelvei*

Minden egyetemi polgárnak kötelessége óvni az Egyetem hírnevét a sajtóval történő kapcsolatai során, valamint figyelembe venni a hivatali titok és a lojalitás szempontjait.

* Tilos az Egyetem belső információit engedély nélkül a média részére eljuttatni vagy nyilvánosságra hozni. Ilyen információ alatt értjük, ha az 1986 évi II. törvény 3. § (1) bekezdésében foglalt tilalmakba ütközik, illetőleg, ha állami, szolgálati, üzleti vagy magántitkot sért.
* A média kódex rendelkezéseit megsértő egyetemi polgár ellen fegyelmi eljárást kell indítani.

*3. Kari felületek:*

a. weboldal és hozzá kapcsolódó aloldalak www.ktk.pte.hu

b. Facebook <https://www.facebook.com/ptektk/>

c. Instagram <https://www.instagram.com/pecsikozgaz/>

d. Youtube <https://www.youtube.com/user/PecsiKozgazOFFICIAL>

e. Tiktok <https://www.tiktok.com/@pecsikozgaz>

f. Linkedin <https://www.linkedin.com/school/university-of-pecs-faculty-of-businessand-economics/>

g. PTE online felületek, egyetemi média [www.pte.hu](http://www.pte.hu)

h. UNIV TV https://univtv.pte.hu/ <https://www.youtube.com/user/PTE1367>

i. UNIV Pécs Egyetemi hírlap és magazin <https://univpecs.com/>

A **hír jellegű információk** elhelyezését a hallgatók is kezdeményezhetik ilyen igényekkel a PTE KTK Marketing Iroda vezetőjét kell keresni.

*4. Forgatási engedély és plakátkihelyezés*

Az Egyetem teljes területén, így a PTE KTK-n a televíziós társaságok, egyéb külső felek kép- és hangfelvétel rögzítését csak érvényes **forgatási engedély** birtokában bonyolíthatják le.

* A forgatási engedélyt az Egyetem teljes területére az Egyetem rektora, főtitkára, a kijelölt rektorhelyettes és a sajtószóvivő, illetve a PTE KTK dékánja adhatja ki. Ez történhet e-mailen és írásban.
* A forgatások koordinációjáért a PTE KTK Marketing Iroda vezetője felel, valamint forgatási engedélyt is nála kell igényelni.

**Papír alapú vagy digitális plakát kihelyezésére** is van lehetőség, ezekhez az engedélyt a PTE KTK Kari igazgatója adja ki, koordinálásukért a KTK Marketing irodája felel.

**7. Viselkedési irányelvek**

Az elvárt hallgatói viselkedés a Kar területén a következő:

* Az egyetem területén **tiszteljük meg** oktatóinkat.
* Ez a mindennapokban a folyosón, a terembe való belépéskor vagy akár az udvaron **köszönéssel kifejezhető**. Ez mindig legyen tiszteletteljes és inkább hivatalos hangvételű, hacsak az oktató nem engedélyezi a barátibb, tegező formátumot.
* A tanórákon elvárt a **pontos érkezés** mind a hallgató mind az oktató részéről.
* Az előadásokat **nem illik hangos beszéddel** vagy más **hangot okozó tevékenységgel** (pl. videó), **oda nem illő viselkedéssel** zavarni.
* Tanórán **nem illik enni.**
* Csoportmunkában elvárt az **aktív részvétel** és a problémamegoldó szemlélet.
* Az Egyetem területén a **helyszínhez illő öltözetben** illik megjelenni: kerülendő például a túl rövid szoknya, pántos vagy váll nélküli ruha, szakadt, koszos, nem utcára való ruházat (pl. strandpapucs, fürdőköpeny).
* Az egyetem területén (a tantermekben is) **tilos a szemetelés, rongálás.**